Ron's Gone Wrong
Ronʼs Gone Wrong (tarjimasi „Tuzatib boʻlmas Ron“; ayrim oʻzbekcha manbalarda Mening robot doʻstim nomi bilan ham tanilgan) 2021-yilda katta ekranlarga chiqqan, Sarah Smith va Jean-Philippe Vine tomonidan tasvirga olingan ilmiy fantastik va komedik janrdagi Amerika kompyuter-animatsion filmidir. Filmga Julie Lockhart va Lara Breay produserlik qilishgan, ssenariyni esa Peter Baynham va Smith yozishgan boʻlib, bosh qahramonlarga ovoz berganlar sirasiga Zach Galifianakis, Jack Dylan Grazer, Ed Helms, Justice Smith, Rob Delaney, Kylie Cantrall, Ricardo Hurtado va Olivia Colman kirishadi. Multfilm Locksmith Animation studiyasi tomonidan ishlab chiqarilgan ilk filmdir. Ron's Gone Wrong filmi xalqaro premyerasi 9-oktabr 2021-yilda boʻlib oʻtdi. Buyuk Britaniyada shu yilning 15-oktabridan, AQShda esa 22-oktabridan boshlab kinoteatrlarda namoyish qilindi. Film umumjahon boʻylab $60.4 million daromad koʻrishga muvaffaq boʻldi. Rotten Tomatoes kinotanqid saytida Ron's Gone Wrong haqida 93 ta maqola yigʻilib, ulardan 80 foizi filmni ijobiy baholaydi.